Erlendir ferðamenn leigja bíla í skemmri tíma en verið hefur Dregið hefur úr fjölgun bílaleigubíla í umferð eftir mikinn vöxt undanfarin ár . Ferðamenn leigja nú bíla í styttri tíma en áður . FRÉTTABLAÐIÐ / ANTON BRINK Forstjórar tveggja af stærstu bílaleigum landsins finna fyrir breyttu mynstri í útleigu til erlendra ferðamanna . Eftir mikinn vöxt undanfarin ár virðist ákveðið jafnvægi vera að nást og töluverður samdráttur hefur verið í nýskráningu bílaleigubíla á fyrri hluta ársins . Samkvæmt tölum frá Hagstofunni voru í júlíbyrjun skráðir rúmlega 26 þúsund bílaleigubílar í umferð og hafði þeim fjölgað um rúmlega 700 milli ára . Það er umtalsvert minni fjölgun en hefur verið síðustu ár . Þannig voru bílaleigubílar í umferð tæplega 17 þúsund sumarið 2015 og rúmlega 21 þúsund sumarið 2016 . Steingrímur Birgisson , forstjóri Höldurs , sem rekur Bílaleigu Akureyrar og Europcar , segir að heldur minna hafi verið að gera núna en síðasta sumar . „ Það er ekkert sem kemur á óvart , við gerðum ráð fyrir minnkun í sumar . Við drógum úr fjárfestingum og keyptum færri bíla sem var hárrétt ákvörðun , “ segir Steingrímur . Hann segir að jafnvel hefði mátt draga enn frekar úr kaupum á nýjum bílum . Nýtingin í ár sé svipuð og í fyrra . Hann segir að staðan verði þó ekki endanlega ljós fyrr en síðar . „ Við erum í miðjum háannatímanum , júlí og ágúst eru stærstu mánuðirnir . “ Steingrímur segir að leigutími ferðamanna sé að styttast og þeir taki nú ódýrari bíla en áður . „ Við erum orðin of dýr , krónan er of sterk . “ Varðandi endursölu á notuðum bílaleigubílum segir Steingrímur að hún hafi gengið vel . Í fyrra hafi verið farið fram úr markmiðum og árið í ár sé á áætlun . Hjálmar Pétursson , forstjóri Avis sem rekur einnig bílaleiguna Budget , segist einnig sjá breytt mynstur í leigu erlendra ferðamanna . „ Það eru fleiri Bandaríkjamenn að koma núna . Þeir leigja bílana í styttri tíma en nota þá meira . “ Hann segir að fyrirtækið hafi minnkað fjárfestingar fyrir sumarið . Reglugerðarbreytingar hjá ríkinu eigi líka sinn þátt í þeirri ákvörðun . „ Almennt er þetta búið að vera í lagi hjá okkur en ekki sami vöxtur og undanfarið . Júlí er búinn að vera erfiður eins og spá Isavia hafði bent til . Ágúst og september líta hins vegar mjög vel út , “ segir Hjálmar . Hann segir að með aukinni samkeppni hafi verðið verið að lækka . „ Gengið er líka alltof sterkt fyrir allan útflutning . Samhliða því hefur launakostnaður rokið upp og ríkið setur alltaf meiri álögur á okkur . Þetta gerir reksturinn erfiðari . “ Hjálmar segir að þar sem afkoman hafi almennt verið léleg í ferðaþjónustu á síðasta ári séu menn að taka til í rekstrinum nú . „ Það er dýrt að vaxa . Aðilar eru að heltast úr lestinni og aðrir að sameinast . Ég á alveg eins von á því að frekari samrunar séu fram undan . “